b'\n_START_ARTICLE_\nGimnazijec (roman)\n_START_SECTION_\nVsebina\n_START_PARAGRAPH_\nNa celjskem sodi\xc5\xa1\xc4\x8du obsodijo sedemnajstletnega gimnazijca Petra Jane\xc5\xbei\xc4\x8da na prevzgojni dom zaradi povzro\xc4\x8ditve smrti (iz malomarnosti) sovrstnika in najbolj\xc5\xa1ega prijatelja Tadeja Rozmana. Tadej naj bi v stanju omamljenosti pri plezanju po improvizirani plezalni steni, ki sta jo imela prijatelja v kleti, padel in se pri tem obesil na zanko okoli vratu. Peter na sodi\xc5\xa1\xc4\x8du do\xc5\xbeivi govorno blokado in se ne more braniti. Po sodni obravnavi Tadejevi star\xc5\xa1i zase\xc5\xbeejo stanovanje, v katerem Peter \xc5\xbeivi sam z materjo. Na dan, ko se Petrova mati odpravi v tujino kjer kasneje najde drugega mo\xc5\xa1kega, odhaja Peter na prestajanje kazni v Prevzgojni dom Rade\xc4\x8de. Tam se je prisiljen soo\xc4\x8diti z nasilnimi sogojenci in njihovimi travmami. Iz doma se vozi v gimnazijo Center v Celju, kamor je kazensko pre\xc5\xa1olan. Ko in\xc5\xa1truira matematiko so\xc5\xa1olko Polono, se med njima rodi mladostni\xc5\xa1ka ljubezen, ki pa je obsojena na propad, saj ji mo\xc4\x8dno nasprotujejo Polonini star\xc5\xa1i, ki jo pre\xc5\xa1olajo na velenjsko gimnazijo. Tam si Polona kmalu najde novega fanta. Po pretepu s starej\xc5\xa1imi gojenci, Petra prepeljejo v bolni\xc5\xa1nico, kjer spozna zdravnico Metko Novak. Ta je tudi sama nekaj \xc4\x8dasa pre\xc5\xbeivela v prevzgojnem domu, zato ga od vseh najbolj razume, a ga no\xc4\x8de pomilovati. Med njima se vzpostavi zanimiv odnos medsebojne naklonjenosti. Metka stoji Petru ob strani v nasilnem okolju Rade\xc4\x8d in na zbirokratiziranem sodi\xc5\xa1\xc4\x8du spremlja njegov boj za pravico. Po izgredu v prevzgojnem domu je preme\xc5\xa1\xc4\x8den v mladoletni\xc5\xa1ki zapor v Dobu, Metka mu pomaga napisati prito\xc5\xbebo na to premestitev. Prito\xc5\xbeba je re\xc5\xa1ena ugodno, saj sodi\xc5\xa1\xc4\x8de upo\xc5\xa1teva Metkino pri\xc4\x8danje. Peter je izpu\xc5\xa1\xc4\x8den in zanj se za\xc4\x8denja novo \xc5\xbeivljenje.\n_START_SECTION_\nZbirka\n_START_PARAGRAPH_\nRoman Gimnazijec je leta 2004 iz\xc5\xa1el pri zalo\xc5\xbebi Mladinska knjiga pod zbirko \xc5\xbdamet. Pod isto zalo\xc5\xbebo je bil naslednje leto izdan v zbirki \xc5\xbdepnice. Leta 2006 pa je roman izdalo Dru\xc5\xa1tvo Bralne zna\xc4\x8dke Slovenije kot posebno izdajo v zbirki Zlata bralka, zlati bralec.\n_START_SECTION_\nOcene in nagrade\n_START_PARAGRAPH_\nKnjiga je prejela nagrado Ve\xc4\x8dernica 2005 kot najbolj\xc5\xa1e slovensko delo za otroke in mladino izdano v letu 2004.'